**Pe scena de la capătul lumii...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

actrița anonimă își joacă rolul

respectând indicațiile Regizorale

își face semnul crucii de câte ori simte

(chiar de nu Îi trece pragul casei prea des)

păzește cu strășnicie învățături

cu valoare redusă necruțător în timp

se zbate în rutina coliviei aparent deschise

într-o uitare de sine nesimțit de dureroasă

cândva era o stea în devenire

dar și-a pierdut strălucirea

vrăjitorul cel crunt (destinul)

a transformat-o în broscuță

merge în salturi așteptând

sărutul prințului ce va reinventa

basmul acela uitat de mult timp

(în care ea devine prințesa alintată

iubită și fericită până la adânci bătrâneți

și dincolo de ele)

în piesa asta știe că va rămâne broscuță

a început să scrie fără punct și fără virgulă

fără subiect și predicat

fără personaje principale sau secundare

lăsându-i pe alții să hotărască pentru ea

cum este oare să fii prințesă?